  Виталий Пронин Сьӧд зарезь шӧмъяз удмуртлыкезТаяз дышетскон арын, 20-тӥ сентябрьсен 3-тӥ октябрёзь, пыриськыны кылдӥз Сьӧд зарезь дурысь «Смена» нылпи лагерьын радъям фестивале.Нырысетӥ Отечественной войнаын вормем дырысен 200 ар тырмонлы сӥзьыса, Россиысь нылпиос пӧлын ялэмын вал конкурс. Удмуртиын мон вормисьёс пӧлы шеди «Мынам выжые» уженым. Папае ласянь сизьым выжыозь вуи, мамаелэсь витьсэ шедьтӥ.Наполеонэн ожмаськонэ вашкала песятайёсы ӧз пыриське, озьы  ке но соослэн улон-вылонзы тунсыко вал. Песятаелэн бубиз Григорий Кондратьевич Резенов фин ожмаськонэ пыриськем. Пиез Василий Григорьевич Быдӟым ож дыръя трудармиын вал. Нош анаелэн песятаез Филипп Сергеевич Ларгин фашистъёсын нюръяськиз.1812-тӥ арын вормонлы сӥзем фестивале Удмуртиысь дас одӥг нылпи пыриськиз, удмурт кылын куинез гинэ вераськимы. Куд-ог ужрадъёсы мон удмурт дэремен ветлӥ. Со - асьме ёросысь ик вашкала дӥськутэз утисьлэн Муза Петровна Баженовалэн коллекциысьтыз, етӥнлэсь куэм дэремлы 240 ар ни. Та сярысь тодыса, пиналъёс кутылыса ик эскеро: зэмос-а, пе, со?Делегациысьтымы кык нылашъёс удмурт дӥсен лыктэмын на вал, озьы ик ненец нылпиос калык дӥськутэн пӧрмытскылӥзы. Соин йырин милемлы саклык но тросгес вал.Фестивальын ог-огмылэн ужъёсынымы гинэ ӧм тодматске, пӧртэм шулдыръяськонъёс, ӵошатсконъёс радъямын вал. Кылбур лыдӟонъя конкурсэ но, ориентирование но пыриськи. Берлоез ӵошатскон мон понна выль вал, нырысьсэ бызьылӥ. Но 180 адями пӧлысь 11-тӥ инты басьтӥ.«Витьёслы» гинэ дышетскыса, Россиысь «Орлёнок» лагерьын но шутэтскеме вань. Бӧрсьысь кык арзэ «Шундыкар» лагерьысь драмая отрядын быгатонлыкъёсме волятӥ.Люмысь школамес покчиослы гинэ кельтэмзы бере, кыкетӥ арзэ дышетскисько ни Дондыкарысь шор ёзо школаын. 9-тӥ классамы 13 пинал, мон - староста. Котькыӵе ужрадъёсы пыриськиськом, спортъя секциосы ветлӥськом. Школамылэсь данзэ утиськом волейболэн, баскетболэн, футболэн шудонъёсын.Григорий Резенов, Глазов ёросысь Дондыкар школаын дышетскись Туспуктӥз Владимир Беломорских  